Dunaszekcső község Képviselőtestülete

3/1992.

Jegyzőkönyv

Készült: a Dunaszekcső községi képviselőtestület 1992. február 19-én megtartott üléséről.

Jelen vannak:  dr. Schmidt József,

Dr. Wilhelm József,

Dr. Pálos Ferenc,

Dr. Márton Lázár,

Draskovits Pál,

Hetényi Ádámné,

Guzsván Lajosné,

Szödényi István helyi képviselők, továbbá

Hegedűs György, Vincze Lászlóné, Tóth Zoltán, Peteli József, Gubik Gézáné tanácskozási joggal meghívottak.

Távol maradt: Sándor József

Dr. Schmidt József polgármester üdvözli a helyi képviselőket, valamint a tanácskozási joggal meghívottakat. 

Megállapítja, hogy az ülés határozatképes, mert a 9 fő képviselő közül 8 fő jelen van.

Ezután az ülést megnyitja, majd javaslatot tesz a napirendi pontokra, melyet a képviselők egyhangúlag elfogadtak, így az alábbi napirendi pontokat tárgyalták meg:

Napirendi pontok:

1.) Lejárt határidejű határozatok, két ülés között történtek

Előadó: dr. Schmidt József polgármester

2.) Helyi Érdekegyeztető Fórum megválasztása

Előadó: Hegedűs György körjegyző 

3.) Az Önkormányzati dolgozók 1992. évi bérfejlesztésének megállapítása

Előadó: dr. Schmidt József polgármester

4.) A mozi bérbevételére érkezett pályázatok elbírálása

Előadó: dr. Schmidt József polgármester

5.) Egyebek

NAPIRENDEK TÁRGYALÁSA

1.) napirendi pont: Lejárt…

Dr. Schmidt József polgármester: Elmondja, hogy lejárt határidejű határozatunk nincs.

Két ülés között történtekről:

· A február 10-i falugyűlésen sokan részt vettek, mely az érdeklődést mutatja. A hozzászólások mennyisége is ugyanezt jelzi. A korábbi falugyűléseken a lakosságot az utak, járdák helyzete foglalkoztatta, míg ezen az ülésen a hozzászólók főként a szociálpolitikával és a fiatal házasok vissza nem térítendő támogatásával foglalkoztak.

Felvetődött, hogy a testületi üléseket a falu tv-ben közvetítsük teljes terjedelemben. De a meglévő felszerelésünk erre nem alkalmas, és túl költséges is lenne.

A testületi ülésekről készített jegyzőkönyv egy példánya a könyvtárban megtalálható, így bárki elolvashatja.
-    A kuratórium ülésezett, elnöke: Hetényi Ádám lett. 

Az ösztöndíjat megszavazták Kiss Gábor részére. Eddig csak ő jelentkezett ilyen igénnyel. Az ösztöndíj alacsony összegű, mivel a betét kamatát adjuk ösztöndíjként.

· Várhatóan Bár község 1993-tól különválik, ez létszámban a hivatalon túl, az iskolát is érinteni fogja.

· A vízmű fejlesztésére céltámogatást kértünk, várhatóan megkapjuk majd, ez mintegy 1,8 millió ft-ot jelentene.

· A Népjóléti Bizottság 17 fő segélykérelmét tárgyaltak meg, melyből 10 fő kérelmét elutasította, 1 fő közmunkát ajánlott, 5 fő pénzbeli támogatást kapott, 1 fő kérelmének tárgyalására visszatérnek.

Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:
13/1992. számú határozat

A képviselőtestület a lejárt határidejű határozatokról szóló nemleges jelentést elfogadja, és a két ülés között történt eseményekről szóló tájékoztatást tudomásul veszi.

2.) napirendi pont: Helyi Érdekegyeztető Fórum megválasztása

Hegedűs György: Elmondja, hogy a TSZ is és a kisgazdapárt is írásban beadta javaslatát, hogy ki legyen a Fórum tagja. Azért, hogy több oldalról legyenek jelöltek a falu tv-ben és a hirdetőtáblán is felhívást intéztünk a lakossághoz, hogy jelentkezzen, aki a Fórum munkájában részt kíván venni.

Látva ennek eredménytelenségét a kárpótlást kérők közül 8 főnek névreszólóan is küldtünk értesítést. A 8 főből 2 fő jelezte részvételi szándékát.
Dunaszekcsőről 5 főt, Bárból 2 főt javasol a Fórumba. 

Peteli József: A kisgazdapárt által javasolt személyek közül dunafalvai is szerepelt, ideálisnak a 9 főt tartaná a Fórumba.

Dr. Schmidt József polgármester: Szavazásra bocsájtja, hogy ki ért egyet a titkos szavazással.

A képviselőtestület 8 szavazattal 0 ellenében titkos szavazást rendel el.

A jelenlévő három hivatali dolgozó átalakult bizottsággá a szavazás idejére.

Ezen időre szünetet rendeltek el.

A szavazást követően Hegedűs György – a bizottság elnöke – ismerteti a titkos szavazás eredményét.

A javasolt személyek közül a testület az alábbi személyeket választotta meg a Fórumba:

Id. Hauk Ignácot, Martina Jánosnét, Martina Sándort, Peteli Józsefet, Schmidt Mihályt, Szemelácz Istvánt, Takaró Istvánt, dunaszekcsői lakosokat, valamint Knofloch Györgyöt és Müllerlei Ádámot bári lakosokat. Az önkormányzat képviselőjeként Tóth Zoltánt választotta meg.

14/1992. számú határozat

1. A képviselőtestület az Érdekegyeztető Fórumba

· id. Hauk Ignácot,

· Martina Jánosnét,

· Martina Sándort,

· Peteli Józsefet,

· Schmidt Mihályt,

· Szemelácz Istvánt, 

· Takaró Istvánt dunaszekcsői lakosokat,

valamint

· Knofloch Györgyöt,

· Müllerlei Ádámot bári lakosokat

Megválasztja.

2. A képviselőtestület az Érdekegyeztető Fórumba az önkormányzat képviselőjeként Tóth Zoltánt megválasztja.

3.) napirendi pont: Az önkormányzati dolgozók 1992. évi bérfejlesztésének megállapítása

Dr. Schmidt József polgármester: A bérfejlesztésre két alternatívát javasol.

1. egységesen 20%-os béremelést,

2. 15%-os béremelést és ún. 13. havi fizetést.

A 2. változat költségesebb az önkormányzatnak, de az első változat jobb a dolgozónak, de premizálást nem tesz lehetővé.

Guzsván Lajosné: Ezzel nem ért egyet, mert ha az iskolában lesz bérmaradvány, azt miért nem használhatja fel jutalomra.

Dr. Schmidt József polgármester: Év végén visszatérünk erre, amennyiben lesz érdekelt intézmény.
Több hozzászólás nem volt, a képviselőtestület 7 szavazattal 1 tartózkodás mellett az alábbi határozatot hozta:

15/1992. számú határozat

A képviselőtestület az önkormányzat intézményeiben dolgozók részére 20% bérfejlesztési keretet biztosít, melyet a költségvetés elfogadásakor figyelembe kell venni.

Határidő: 1992. február 29.

Felelős: dr. Schmidt József polgármester

4.) napirendi pont: A Mozi bérbevételére érkezett pályázatok elbírálása

Dr. Schmidt József polgármester: Az elmúlt ülésen ismertette, hogy volt több jelentkező a mozi bérbevételére.

Kértük, hogy adják be írásban a pályázatukat, de ezidáig egy pályázat sem érkezett. Megpróbáljuk meghirdetni a mozit.

5.) napirendi pont: Egyebek

Dr. Schmidt József polgármester: A 7/1991. számú önkormányzati rendeletet javasolja módosítani, az alábbiak szerint: 

· legalább 1 évig Dunaszekcsőn lakjon, aki igényli ezt a fajta támogatást,

· az összeg nagyságát limitálni, bizonyos összeg felett ne kapjon,

· egyéb kirívó ok miatt ne kapjon.

Dr. Pálos Ferenc: Az eddigi tapasztalatok azt mutatják, hogy a segélyek elosztása nem könnyű feladat, főként ezt a fajta – vissza nem térítendő támogatást – segélyt eltörölné.

Guzsván Lajosné: Úgy érzi, hogy a támogatás odaítélésében eddig jól döntöttek, akit viszont elutasítottak, annak az volt az oka, hogy nem 1991-ben kezdett építeni ill. lakást vássárolni, hanem korábban, amikor még az OTP hatáskörébe tartozott.
Máshol ezt a fajta támogatás elbírálást úgy oldják meg, hogy környezettanulmányt készítenek a kérelmezőknél, és az  alpolgármester dönt, tehát nem a képviselőtestület.

Peteli József: Különbséget tenne, hogy helybenlakó kéri-e, vagy betelepülő, de mivel erre van az önkormányzatnak fedezete, minden első lakáshoz jutónak megadná. 

Vincze Lászlóné: Igazságosabb volt a vissza nem térítendő támogatás odaítélése, amíg az OTP adta. Nem vizsgálta sem a kérelmező, sem a szülő, nagyszülő anyagi hátterét, amit szerinte most sem szabadna figyelembe venni.

Dr. Wilhelm József: Szerinte is készüljön környezettanulmány, és az, aki készíti felelősen írja alá.

Draskovits Pál: Az eredeti rendeletet tartaná jónak, esetleg az építésnél is és a vételnél is a felső határt kellene meghatározni.

A képviselőtestület az eredeti – 7/1991. számú önkormányzati rendeletben foglaltakat tartja jónak, így a rendeletet nem módosítja.

Dr. Schmidt József polgármester: Újra előterjeszti Nédó Péter vissza nem térítendő támogatás iránti kérelmét, mivel az elmúlt ülésen sem született döntés.
Szavazásra bocsájtja, hogy ki adná meg a támogatást.

Kérdés, hozzászólás nem volt, a képviselőtestület 6 szavazattal 2 ellenében az alábbi határozatot hozta:

16/1992. számú határozat

A képviselőtestület a 7/1991. számú önkormányzati rendelet figyelembe vételével Nédó Péter és felesége Dunaszekcső, Halász u. 23. szám alatti lakosok lakásvásárlásához vissza nem térítendő támogatás iránti kérelmét elutasítja.

Dr. Schmidt József polgármester: Ismerteti Kulutácz Zoltánné Dunaszekcső, Ady E. u. 5. szám alatti lakos – vállalkozó – kérelmét, mely szerint szeretné megvásárolni a területet melyen a fagylaltozó áll.

Dr. Pálos Ferenc: Mivel ebben az esetben már meglévő épületről van szó, adjuk el a telket, de a továbbiakban már ne adjunk el a kertészkerti részből, hiszen ez az egyetlen zöldterület a községben.

Draskovits Pál: Mindig is ellene volt a kertészkert beépítésének.

Dr. Schmidt József polgármester: Javasolja, hogy adjuk el ezt a területet és eladási árként 1.000 Ft/m2-t javasol.

Több hozzászólás nem volt, a képviselőtestület 4 szavazattal (köztük a polgármester döntő szavazatával), 4 ellenében az alábbi határozatot hozta:

17/1992. számú határozat

1.) A képviselőtestület Kulutácz Zoltánné vállalkozó tulajdonát képező „Fagylaltozó-teázó”-hoz tartozó földterületet eladásra kijelöli.

2.) Az eladásra kerülő földrészlet árát 1.000 Ft/m2-ben állapítja meg. 

Határidő: az ingatlan megosztására 1992. március 15.

Felelős: dr. Schmidt József polgármester

Dr. Schmidt József polgármester: Ismerteti Hoffmann Mátyásné Dunaszekcső, Felszabadulás u. 73. szám alatti lakos kérelmét, mely szerint szeretné megvásárolni az általa lakott szolgálati lakást.

Dr. Márton Lázár: Mivel ez a lakás egy intézmény része, nem volna szerencsés eladni, később problémákat okozhatna.
Több hozzászólás nem volt, a képviselőtestület 6 szavazattal 2 ellenében az alábbi határozatot hozta:

18/1992. számú határozat

A képviselőtestület Hoffmann Mátyásné Dunaszekcső, Felszabadulás u. 73. szám alatti lakos szolgálati lakás megvásárlása iránti kérelmét elutasítja.

Dr. Schmidt József: Elmondja, hogy az üdülőtulajdonosoktól kollektív reklamáló levelet kaptunk, melyek az adóval foglalkoznak. Mivel nem egyedi kérelmek, így érdemben nem tudunk foglalkozni velük. Az adórendeletünket módosítani vagy visszavonni nem kívánjuk.

Hetényi Ádámné: Elmondja, hogy Németországból jelentkezett egy vállalkozó, aki garázskapukat gyártana. Kulturális kapcsolat kialakítására is lehetőséget nyújt, mert kórusuk van. A közeljövőben 8 fős delegáció jönne tőlük. 

Munkalehetőséget is biztosítana, ha a vállalkozás itt beindulna. A csarnokhoz mintegy 1000 m2-es területre lenne szüksége.

Hegedűs György: A Faüzem melletti részen lehetne csarnok kialakításához hely.

A testület véleménye: Jöjjenek, és majd egyeztetés után kialakul az álláspont.

Dr. Wilhelm József: A TSZ-nél is vannak bérelhető csarnokok.

Több tárgy nem volt, a polgármester megköszönte a megjelenést és az ülést 19.15 órakor bezárta.


Dr. Schmidt József
Hegedűs György


polgármester 
körjegyző 

Dunaszekcső község polgármesterétől

3/1992.

Meghívó

Dunaszekcső község Önkormányzati képviselőtestülete 1992. február 19-én (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:
1.) Lejárt határidejű határozatok, két ülés között történtek

Előadó: dr. Schmidt József polgármester

2.) Helyi Érdekegyeztető Fórum megválasztása

Előadó: Hegedűs György körjegyző 

3.) Az Önkormányzati dolgozók 1992. évi bérfejlesztésének megállapítása

Előadó: dr. Schmidt József polgármester

4.) A mozi bérbevételére érkezett pályázatok elbírálása

Előadó: dr. Schmidt József polgármester

5.) Egyebek

Dunaszekcső, 1992. február 5.



Dr. Schmidt József



polgármester 

7/1992.

20 pl.

